作詞人周禮茂將於6月8日舉行作品展音樂會,他近日接受新城電台訪問時表示入行30多年,填寫逾700首經典流行歌,覺得與林憶蓮、劉美君兩位女歌手合作最好玩。他說︰「喺嗰個年代,我哋3個好close,因為住樓上樓下好近,好多交流。當時想營造憶蓮係個都市女性,超越80年代都市女性嘅性格,佢要變成唔係一定要強悍,但要自主,可以應付面前嘅困難,唔一定要人幫忙,當然佢好希望身邊有個伴侶,嗰種都市女性嘅觸覺!」周禮茂表示對為林憶蓮寫的歌曲《自製空間》印象最深刻︰「當時喺廣告公司辦公室,工作沉悶,突然想放低手頭工作填吓詞,就填咗喺好多好多工作繁重嘅地方,點樣可以逃煩惱,去到自己個空間,就有種剎那間嘅抒懷!」至於《破曉》及《夢了》這兩首歌,周禮茂透露當年是分開寫的,相隔1、2年完成,但其後在一次林憶蓮的演唱會中合體變成一首歌,原來兩首歌歌詞首尾呼應,歌曲旋律有部分重疊。
談到與劉美君的合作,周禮茂表示當時曾寫下不少大尺度的作品︰「我哋係有啲叫做唔出得街嘅歌,後來我當然有個叫做乾淨版本。其實我唔係覺得唔出得街,我舉例一句歌詞,冚被、揭被;冚被、揭被,但加埋前前後後,你就會有一啲嘢諗喇!」周禮茂自言寫詞「鍾意玩味啲」,希望讓人一聽到歌詞便有畫面,將人很快帶入去一個狀態。他舉例當年為林憶蓮寫的《真想你知道》歌詞︰「第一句,不為意紅了交通燈不自知,畫面喺晒度。個心情我唔知,但我寫完呢10隻字已經毛管戙!」
周禮茂被問到追趕死線(deadline)交貨時的趣事時說︰「有晚好開心約咗好朋友喺屋企食大閘蟹,蒸好第一輪就收到華仔(劉德華)助手電話,話當晚有個錄音期,已經準備好錄音室,我轉頭可唔可以趕埋首歌詞畀佢呀?咁我就叫啲朋友食住先,我一啖都未食過就衝咗入書房。」結果,周禮茂沒花上1個小時就完成,這首歌就是劉德華的經典歌曲之一的《獨自去偷歡》。
說到6月的作品展音樂會歌單,周禮茂表示︰「一定有諗過啲滄海遺珠,但可能真係擺唔到出嚟,因為短短兩個鐘,希望首首歌都係大家一聽就識,一聽就有記憶,一聽有共鳴,最好就耳熟能詳,最好大家可以一齊合唱啦!」他表示仍在篩選歌單,連音樂會的第一首歌也未決定好。周禮茂透露舉辦作品展音樂會的心聲,直言不會是人生最後一次。他說︰「希望令到來嘅人睇得開心,少少感動嘅眼淚,希望賞心悅目。喺一個好好嘅場地,大家好close,喜歡呢啲歌嘅,或者有啲印象、有啲感覺嘅,可以一齊嚟一個party!」